Meta f’Diċembru ta’ sentejn ilu l-Pulizija f’Malta temmet l-investigazzjoni dwar il-każ tal-eks Kummissarju Ewropew John Dalli, mhux il-membri kollha tal-korp involuti f’dik l-investigazzjoni kienu qed jaqblu dwar xi proċeduri kellhom jittieħdu u kontra min. Dan joħroġ minn xhieda li ta’ dalgħodu il-Kap tas-Servizz tas-Sigurta’ Michael Cassar quddiem il-Kumitat tal-Privileġġi tal-Parlament. Dak iż-żmien is-Sur Cassar kien wieħed minn erba’ membri tal-Korp responsabbli mill-investigazzjoni tal-każ John Dalli. Il-Kap tas-Servizz tas-Sigurtà Michael Cassar qal li wara li saru l-investigazzjonijiet tal-Pulizija kontra l-eks Kummissarju Ewropew John Dalli, fil-fehma tiegħu fil-konfront tas-Sur Dalli kien hemm “circumstantial evidence” iżda xejn fattibbli. Is-Sur Cassar li dak iż-żmien kien jokkupa l-kariga ta’ Assistent Kummissarju qal li fl-opinjoni tiegħu il-Pulizija ma kellhiex provi biżżejjed biex John Dalli jinstab ħati f’każ li jitressaq waħdu. Kien għalhekk li hu ma ffirmax ir-rapport finali ta’ wara l-investigazzjoni f’Diċembru 2012. Skont Michael Cassar l-affarijiet kienu jkunu differenti kieku John Dalli u Silvio Zammit tressqu flimkien u mhux separatament. Hu qal li kellu struzzjonijiet mill-Kummissarju John Rizzo biex jitressqu separatament. Is-Sur Cassar kien imsejjaħ jixhed quddiem il-Kumitat tal-Privileġġi tal-Parlament bħala parti mill-iskrutinju li qed isir wara l-każ ta’ ksur ta’ privileġġ imsejjaħ mill-Prim Ministru Joseph Muscat kontra l-Kap tal-Oppożizzjoni Simon Busuttil. Il-Prim Ministru kien oġġezzjona għall-allegazzjoni tal-Kap tal-Oppożizzjoni li kien hemm indħil politiku fl-investigazzjonijiet tal-pulizija dwar il-każ tal-eks Kummissarju Dalli. Dr Busuttil kien irrifjuta li jirtira l-allegazzjoni. Quddiem il-kumitat tal-privileġġi, is-Sur Cassar irrakkonta li billi kien imsiefer fuq xogħol ma kienx parti mid-deċiżjoni li jittieħdu passi fil-Qorti separatament kontra John Dalli u kontra Silvio Zammit iżda mhux kontra l-Avukat Gayle Kimberley. Silvio Zammit kien tressaq il-Qorti ftit wara, iżda kontra John Dalli ma ttieħdux passi għax kien barra l-pajjiż u kien hemm sensiela ta’ ċertifikati mediċi li kienu juru li John Dalli kellu problemi ta’ saħħa. Is-Sur Cassar qal ukoll li meta Peter Paul Zammit sar Kummissarju tal-Pulizija, qatt ma kellmu dwar il-każ ta’ John Dalli. Aktar kmieni l-ispeaker tal-Parlament Anġlu Farrugia informa lill-membri tal-kumitat li d-Direttur Ġenerali tal-OLAF Giovanni Kessler ma kienx jara l-ħtieġa li jattendi biex jixhed quddiem il-parlament Malti. Dan għaliex dak kollu li kellu xi jgħid kien qalu f’ittra mibgħuta fl-4 ta’ Lulju li fiha elenka diversi punti li ħass li kienu ta’ importanza. Kessler talab lill-Kumitat biex jieħu dik l-ittra bħala x-xhieda tiegħu. L-ispeaker ta lista ta’ diversi ittri li għaddew bejnu u l-uffiċċju tal-OLAF biex jerġa’ jistieden lil Kessler jiġi Malta u jixhed quddiem il-kumitat. Kemm il-Gvern kif ukoll l-Oppożizzjoni qablu li l-ittra ta’ Kessler tista’ tittieħed bħala xhieda, iżda filwaqt li d-deputati Chris Said u David Agius baqgħu jinsistu li Kessler għandu jixhed personalment biex iwieġeb numru ta’ mistoqsjiet, il-Viċi Prim Ministru Louis Grech u l-Ministru Owen Bonnici kienu tal-fehma li kien se jkun inutli li jerġa’ jintalab jiġi Malta. Wara li semgħu parir legali mogħti mill-ispeaker fuq in-nuqqas ta’ poter tal-kumitat tal-privileġġli li jordna biex persuna li tgħix barra tidher quddiem il-Kumitat, gvern u oppożizzjoni qablu li l-Oppożizzjoni tlesti lista ta’ suġġetti li dwarhom tixtieq tistaqsi lil Kessler biex jintbagħtulu. Il-kumitat aġġorna għas-26 ta’ Novembru li ġej meta mistenni jixhed il-kap tal-akkademja tal-pulizija Joe Cachia. AĠĠORNAT 3: L-Asst Kummissarju tal-Pulizija Michael Cassar jgħid li John Dalli ma kienx jinstab ħati kieku tressaq waħdu Fix-xhieda tiegħu, l-Assistent Kummissarju Michael Cassar qal li wara l-investigazzjonijiet li saru mill-pulizija dwar il-każ tal-eks Kummissarju Ewropew John Dalli, fl-opinjoni tiegħu kontra John Dalli kien hemm “circumstantial evidence” iżda xejn fattibbli. Michael Cassar qal li fl-opinjoni tiegħu il-pulizija ma kellhiex provi biżżejjed biex John Dalli jinstab ħati f’każ li dan kien jitressaq waħdu. Kien għalhekk li hu ma ffirmax ir-rapport finali. L-affarijiet kienu jkunu differenti kieku John Dalli u Silvio Zammit tressqu flimkien u mhux separatament.  Hu qal li kellu struzzjonijiet mill-Kummissarju tal-Pulizija John Rizzo biex jitressqu separatament. L-Assistent Kummissarju Michael Cassar qal ukoll li meta Peter Paul Zammit sar Kummissarju tal-Pulizija, dan qatt ma kellmu dwar il-każ ta’ John Dalli. Michael Cassar qal li  fi tmiem l-investigazzjonijiet tal-pulizija dwar il-każ, saru żewġ laqgħat dwar ir-rapport tal-investigazzjoni mal-Avukat Ġenerali fit -3 u fis-6 ta’ Diċembru 2012. Kienet ittieħdet id-deċiżjoni li jittieħdu passi fil-Qorti separatament kontra John Dalli u kontra Silvio Zammit iżda mhux kontra l-Avukat Gayle Kimberley. Silvio Zammit kien tressaq il-Qorti ftit wara iżda kontra John Dalli ma ttieħdux passi mill-ewwel għax kien imsiefer u kien hemm sensiela ta’ ċertifikati mediċi li kienu juru li John Dalli kellu problemi ta’ saħħa. AĠĠORNAT 2: Jaqblu li tintbagħat lista ta’ suġġetti addizzjonali biex dwarhom isiru mistoqsijiet lil Kessler Fil-Kumitat tal-Kamra kien hemm qbil li l-Oppożizzjoni se thejji abbozz lista ta’ suġġetti oħra li dwarhom jistgħu jsiru mistoqsijiet addizzjonali lil Giovann Kessler. Din il-lista se tintbagħat lil Giovanni Kessler. Aktar kmieni, L-ispeaker Anġlu Farrugia qara l-parir legali li talab dwar il-proċedura li għandha tiġi addottata f’każ ta’ xhud barrani li ma jattendix meta msejjaħ mill-Kumitat dwar il-Privileġġi. Fil-pariri jingħad li l-Kumitat tal-Kamra għandu l-poter fil-liġi li jsejjaħ kwalunkwe persuni li jidhirlu, iżda dan il-poter hu limitat minn kunsiderazzjonijiet prattiċi fil-każ ta’ persuni li jkunu barra minn Malta għaliex m’hemmx mezz fil-liġi kif tiġi eżegwita. M’hemm l-ebda dispożizzjoni fil-liġi li tippermetti li dan isir. AĠĠORNAT 1: Kessler jerġa’ ma jattendix għal-laqgħa tal-Kumitat tal-Privileġġi L-Ispeaker Anġlu Farrugia ikkwota l-proċedura tal-Kumitat tal-Privileġġi u qal li l-kumitat għandu l-poter li jordna li xhud li jgħix Malta jinġieb b’arrest quddiem il-kumitat f’każ li ma jitlax għax ikun qed jisfida t-talba tal-Kumitat tal-Privileġġi. Madanakollu l-kumitat m’għandux il-poter li jordna l-arrest ta’ barrani li jinġieb b’arrest quddiem il-kumitat. Wara dibattitu mill-aktar imqanqal dwar xi proċedura għandha tiġi addottata u dwar jekk għandhiex tintalab l-awtorizzazzjoni tal-President tal-Kummissjoni Ewropea biex Giovanni Kessler jintlalab jixhed personalment quddiem il-Kumitat tal-Privileġġi, l-ispeaker issuġġerixxa li l-Kumitat jieħu parir legali dwar il-pożizzjoni tiegħu f’każ ta’ xhud barrani li qed jirrifjuta li jidher quddiem il-Kumitat. Sadanittant l-Oppożizzjoni rreġistrat qbil li l-ittra tal-4 ta’ Lulju ta’ Giovanni Kessler għandha tittieħed bħala x-xhieda tiegħu.  Madanakollu d-deputat Chris Said qed jgħid li l-Oppożizzjoni  xorta tridu jidher personalment biex iwieġeb mistoqsijiet addizzjonali.  Il-Gvern kien diġa qabel li l-ittra ta’ Giovanni Kessler għandha tittieħed bħala xhieda.  Iż-żewġ naħat qablu li l-mistoqsijiet m’għandhomx jintbagħtu lil Kessler bil-miktub. Aktar kmieni: Nuqqas ta’ qbil bejn Gvern u Oppożizzjoni dwar jekk hux meħtieġ li Kessler jixhed personalment jew le. Għat-tieni darba fi ftit xhur id-Direttur Ġenerali tal-OLAF Giovanni Kessler naqas milli jattendi għal-laqgħa tal-Kumitat tal-Privileġġi minkejja li kien imsejjaħ biex jixhed dwar il-każ tal-ksur tall-privileġġ imressaq mill-Prim Ministru Joseph Muscat kontra l-Kap tal-Oppożizzjoni Simon Busuttil. Fit-30 ta’ Settembru 2013 , il-Prim Ministru oġġezzjona għall-allegazzjoni tal-Kap tal-Oppożizzjoni li kien hemm indħil politiku fl-investigazzjonijiet tal-pulizija dwar il-każ tal-eks Kummissarju John Dalli. Dr. Busuttil kien irrifjuta li jirtira l-allegazzjonijiet. L-ispeaker tal-Parlament Dr. Anġlu Farrugia ippreżenta diversi ittri u ta l-kronoloġija tal-korrispondenza li għaddiet bejn l-uffiċċju tiegħu u l-uffiċċju tal-OLAF. Fl-4 ta’ Lulju, Giovanni Kessler bagħat ittra lill-Kumitat u elenka numru ta’ punti li dehrlu li jistgħu jkunu importanti għall-Kumitat u qal li jista’ jattendi. Minkejja li ppropona numru ta’ dati biex hu jkun jista’ jixhed quddiem il-Kumitat, fis-16 ta’ Settembru Kessler bagħat ittra oħra u fiha qal li ma għandu xejn xi jżid mal-ittra tal-4 ta’ Lulju. F’żewġ okkażjonijiet separati, Giovanni Kessler talab lill-Kumitat biex jieħu l-ittra bħala x-xhieda tiegħu u qal li l-preżenza tiegħu mhix meħtieġa Id-deputat tal-Partit Nazzjonalista Chris Said qal li l-Oppożiżżjoni tesiġi li dan ix-xhud għandu jidher quddiem il-kumitat b’kull mezz possibbli anki video-conferencing jekk hemm bżonn. Hu talab lill-ispeaker biex jikteb lill-President tal-Kummissjoni Ewropea sabiex jagħti l-awtorizzazzjoni tiegħu lil Kessler biex jidher quddiem il-Kumitat. Fl-ittri tiegħu Kessler indika li jrid id-domandi li se jkun mistoqsi fil-Kumitat kif ukoll jinħtieġ l-awtorizzazzjoni tal-President tal-Kummissjoni Ewropea. Min-naħa tiegħu il-Viċi Prim Ministru Louis Grech sostna li inutli wieħed ikompli jsostni li Kessler għandu jintalab jiġi għax aktarx jerġa’ jgħid li m’għandu xejn xi jżid mal-ittra tiegħu. Louis Grech qal li jidher li ma jixtieqx jidher quddiem il-kumitat. L-ittra tiegħu tista’ tittieħed bħala x-xhieda tiegħu.